Swartwater-boer het gelewe vir sy plaasRiëtte, haar pa, Louis-John Botha, en Rosa Fourie, tydens Riëtte se troue op 13 Desember. Foto: Verskaf Dr. Louis-John Botha, die boer (64) van Swartwater in Limpopo wie se liggaam Maandag in ŉ waterkuil naby sy plaashuis gevind is, het 15 jaar gelede sy stetoskoop opgehang om heeltyds met wild te boer. “Hy het gelewe vir sy plaas,” het Botha se dogter, Riëtte (32), Dinsdag aan Maroela Media gesê. “Hy het in die Swartwater-omgewing op ŉ plaas grootgeword, waarna hy as mediese dokter op Coligny en Swartwater gepraktiseer het. Hy het in 1982 met my geboorte die plaas Gwelo Safaris naby Swartwater gekoop en in 2000, met sy aftrede, heeltyds met wild begin boer. Sy swartwitpense was sy passie.” Maroela Media het Maandag berig Botha was die naweek alleen op sy plaas. Sy vriendin, Rosa Fourie (56), wat saam met hom op die plaas woon, was die naweek in Pretoria. Sy en Botha se ma, Eva (85), wat ook op ŉ plaas in die omgewing woon, en vriende by wie hy Saterdag sou gaan kuier het, het bekommerd geraak nadat hulle hom Saterdag nie in die hande kon kry nie. Hulle het Sondag nog niks van hom gehoor nie, en dus Botha se bure gebel en gevra om te gaan ondersoek instel. Toe die buurman Sondag by Botha se huis opgedaag het, het die huis oopgestaan. Daar was geen teken van Botha nie. Die kluis het oopgestaan en daar was bloed in die huis. ŉ Soektog na Botha is van stapel gestuur en sy liggaam is vroeg Maandagoggend in ŉ waterkuil, sowat 200 m ver van sy huis af, opgespoor. Riëtte het aan Maroela Media gesê haar pa is vermoedelik Saterdag deur drie of vier mans, wat na bewering die plaas geken het, in sy huis ingewag. Hy is in die huis met ŉ graaf of stok aangerand en daar was baie bloed. Die moontlikheid word ondersoek of hy gevlug het tot by die plek waar hy gesterf het, en of sy liggaam daar gestort is. Die kluis in die huis het oopgestaan. Daar was aanvanklik vermoed dat geld en vuurwapens uit die kluis gesteel is. Riëtte het egter gesê die vuurwapens was op ŉ ander plek weggesteek en sy is nie seker of enigiets tydens die aanval gebuit is nie. Kol. Ronel Otto, provinsiale polisiewoordvoerder, het aan Maroela Media gesê die polisie ondersoek ŉ saak van moord. Niemand is nog in verband met die voorval in hegtenis geneem nie. Riëtte het gesê haar pa was ŉ goeie mens wat hard gewerk het en glad nie spandabelrig was nie. “As ons uit Pretoria oor naweke vir hom op die plaas gaan kuier het, sou ons lekker saam ŉ vleisie braai. Hy het gereeld by my ouma gaan kuier. Hy het Saterdag nog sowat ŉ uur met haar oor die foon gepraat. Buiten sy liefde vir die plaas en wild was hy ook baie lief vir sy hondjie Whiskey.” Botha laat Riëtte, en nog ŉ dogter wat in Australië woon, Melanie Sloane (40), agter. Sy 36-jarige seun, Louis-John jr., is verlede jaar op 22 April in ŉ vliegtuigongeluk dood. Maroela Media het destyds berig Louis-John jr. en sy verloofde, Geogina Joubert, was alleen in die ligte vliegtuig toe dit naby Niekerkshoop, tussen Prieska en Griekwastad in die Noord-Kaap, op ŉ plaas neergestort het. Hulle was met ŉ Pipper 46 (Malibu)-vliegtuig van Kaapstad Internasionale Lughawe onderweg na Swartwater toe die ongeluk plaasgevind het. Lees meer hier.